బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
మణికట్టు స్పిన్నర్లే కాదు.. మేమూ తిప్పగలం
మణికట్టు స్పిన్నర్లు మ్యాజికల్‌గా బౌలింగ్ చేస్తారు. అయితే.. చేతివేళ్లతో బంతిని తిప్పే ఆఫ్ స్పిన్నర్లు కూడా వారిలానే మెరుగ్గా బౌలింగ్ చేయగలరు.
Samayam Telugu | Updated:
Mar 20, 2018, 01:13PM IST
మణికట్టు స్పిన్నర్లే కాదు.. మేమూ తిప్పగలం
భారత వన్డే, టీ20 జట్టులో గత ఏడాదికాలంగా మణికట్టు స్పిన్నర్లు కుల్దీప్ యాదవ్, చాహల్ హవా నడుస్తోంది. దీంతో సీనియర్ స్పిన్నర్లు రవిచంద్రన్ అశ్విన్, రవీంద్ర జడేజా‌లు సైతం టెస్టులకే పరిమితమవ్వాల్సి వచ్చింది. అయితే.. గత ఆదివారం కొలంబో వేదికగా ముగిసిన ముక్కోణపు టీ20 సిరీస్‌లో అద్భుత ప్రదర్శన ద్వారా.. చేతివేళ్లతో బంతిని తిప్పే స్పిన్నర్లకి ఇంకా పరిమిత ఓవర్ల క్రికెట్‌లో భవితవ్వం ఉందని యువ స్పిన్నర్ వాషింగ్టన్ సుందర్ నిరూపించాడు. టోర్నీలో మొత్తం 5 మ్యాచ్‌లు ఆడిన సుందర్ 5.70 ఎకానమీతో ఎనిమిది వికెట్లు పడగొట్టి.. ‘మ్యాన్ ఆఫ్ ద సిరీస్’గా నిలిచాడు. దక్షిణాఫ్రికా పర్యటనలో కుల్దీప్ యాదవ్ గాయపడగా.. అతని స్థానంలో సుందర్‌కి సెలక్టర్లు ఈ టోర్నీకి అవకాశం కల్పించారు. ముక్కోణపు టీ20 టోర్నీలో భారత్‌ జట్టు విజేతగా నిలవడంలో క్రియాశీలక పాత్ర పోషించిన వాషింగ్టన్ సుందర్ తాజాగా టైమ్స్ ఆఫ్ ఇండియాకి ఇచ్చిన ఇంటర్వ్యూలో కొన్ని ఆసక్తికరమైన విషయాల్ని వెల్లడించాడు.
‘భారత్‌ గడ్డపై గత ఏడాది చివర్లో శ్రీలంకతో జరిగిన టీ20ల్లో మెరుగైన ప్రదర్శన చేయడంతో.. నాకు మళ్లీ అవకాశం దక్కుతుందనే నమ్మకంతోనే ఉన్నా. టోర్నీలో కూడా మానసికంగా అన్నింటికీ సిద్ధమయ్యే ఉన్నా(తుది జట్టులో అవకాశం లేదా వేటు పడటం లాంటివి). కానీ.. మ్యాన్ ఆఫ్ ద సిరీస్‌ దక్కుతుందని మాత్రం అస్సలు ఊహించలేదు. మొదటి రెండు మ్యాచ్‌ల్లో మెరుగైన ప్రదర్శన చేసిన తర్వాత.. దాన్ని టోర్నీ మొత్తం కొనసాగించాలని నిర్ణయించుకున్నా. ఇక జట్టులో పోటీ అంటారా..? మణికట్టు స్పిన్నర్లు మ్యాజికల్‌గా బౌలింగ్ చేస్తారు. అయితే.. చేతివేళ్లతో బంతిని తిప్పే ఆఫ్ స్పిన్నర్లు కూడా వారిలానే మెరుగ్గా బౌలింగ్ చేయగలరు. కానీ.. చాలా జట్లు ఎడమచేతి వాటం స్పిన్నర్లు లేదా లెగ్ స్పిన్నర్లకి మాత్రమే ప్రాధాన్యమిస్తారు. దీనికి కారణం టీ20 ఫార్మాట్‌లో ఆఫ్ స్పిన్నర్లు వేసే కొన్ని బంతులు.. బ్యాట్స్‌మెన్‌ హిట్టింగ్ చేసేందుకు అనుకూలంగా మారుతుంటాయి. కాబట్టి.. ఆ బంతులపై ప్రతి మ్యాచ్‌కి ముందు ఆఫ్ స్పిన్నర్లు ప్రాక్టీస్ చేస్తే సరి..!’ అని వాషింగ్టన్ సుందర్ సూచించాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.